**სარედაქციო სტატია გენერალური მდივნისთვის: "მდგრადი ფემინისტური მოძრაობის აღდგენა"**

როდესაც მსოფლიო ქალთა საერთაშორისო დღის აღსანიშნავად წინ მიიწევს, ქალთა უფლებებზე მომართული საათი უკუ მიმართულებით მოძრაობს. ყველა ჩვენგანი ვიხდით ამის ფასს.

ბოლო წლების კასკადურმა კრიზისებმა აჩვენა, რომ ქალთა ლიდერობა დღეს უფრო მნიშვნელოვანია, ვიდრე ოდესმე.

ქალები გმირულად ებრძოდნენ COVID-19 პანდემიას, როგორც ექიმები, ექთნები და საზოგადოებრივი ჯანდაცვისა და სოციალური დაცვის სფეროს მუშაკები.

მაგრამ ამავდროულად, ქალები და გოგონები პირველები იყვნენ მათ შორის, ვინც სამსახური ან სწავლის შესაძლებლობა დაკარგა. მათ მეტად დააწვათ ოჯახზე ზრუნვასთან დაკავშირებული არანაზღაურებადი შრომის ტვირთი და ოჯახში და კიბერ-ძალადობისა და არასრულწლოვანთა ქორწინების მზარდ პრობლემას შეეჯახნენ.

პანდემიამ კიდევ უფრო მკაფიოდ გამოავლინა საუკუნოვანი ჭეშმარიტება: პატრიარქატს ღრმად აქვს გადგმული ფესვები. ჩვენ კვლავაც ვცხოვრობთ მსოფლიოში, სადაც მამაკაცები დომინირებენ და კულტურაში, სადაც ასევე მამაკაცები დომინირებენ.

შედეგად, კარგ თუ ცუდ ჟამს, ქალები უფრო მეტად ღარიბდებიან. ამას ეწირება მათი ჯანმრთელობა, ეზღუდებათ განათლების მიღებისა და ეკონომიკერი შესაძლებლობები.

როგორც ვხედავთ, კონფლიქტში მყოფ ქვეყნებში, როგორიცაა ეთიოპია, ავღანეთი და უკრაინა, ქალები და გოგონები ყველაზე დაუცველები არიან, მაგრამ სწორედ მათი ხმები ყველაზე ხმამაღლა მოუწოდებს მშვიდობისკენ.

მომავალში თუ გავიხედავთ, ყველასთვის მდგრადი და თანაბარი უფლებების აღდგენა შესაძლებელია მხოლოდ ქალთა უფლებების აღდგენის შემთხვევაში, რომლის ცენტრშიც დგას ქალებისა და გოგონების წინსვლის პრობლემა.

ჩვენ გვჭირდება ეკონომიკური წინსვლა, რომელიც მიიღწევა ქალთა განათლებაში, დასაქმებაში, პროფესიულ მომზადებასა და ღირსეული სამუშაოს უზრუნველყოფაში მიმართული ინვესტიციების გზით. ქალები პირველები უნდა იყვნენ იმ 400 მილიონი სამუშაო ადგილისთვის რიგში, რომელიც ჩვენს მიერ 2030 წლისთვის უნდა შეიქმნას.

ჩვენ გვჭირდება სოციალური წინსვლა, რომელიც მიიღწევა სოციალური დაცვის სისტემებში და ზრუნვის ეკონომიკაში ინვესტირების გზით. ასეთი ინვესტიციები იძლევა უზარმაზარ დივიდენდებს, ქმნის მწვანე, მდგრად სამუშაო ადგილებსა და იმავდროულად ეხმარება ჩვენი საზოგადოებების იმ წევრებს, რომლებსაც ესაჭიროებათ მხარდაჭერა, მათ შორის ბავშვებს, ხანდაზმულებსა და ავადმყოფებს.

ჩვენ გვჭირდება ფინანსური წინსვლა მორალურად გაკოტრებული გლობალური ფინანსური სისტემის რეფორმირებისთვის, იმისათვის, რომ ყველა ქვეყანამ შეძლოს ინვესტირება ქალზე ორიენტირებული ეკონომიკის აღდგენაში. ეს მოიცავს სასესხო ვალედებულებების ტვირთის შემსუბუქებას და უფრო სამართლიან საგადასახადო სისტემებს, რაც შესაძლებელს გახდის მთელი მსოფლიოს მასშტაბით უზარმაზარი სიმდიდრის ნაწილის გადაცემას მათთვის, ვისაც ეს ყველაზე მეტად სჭირდება.

კლიმატის ცვლილების წინააღმდეგ ბრძოლისთვის ჩვენ გვჭირდება ტრანსფორმაციული ღონისძიებების სასწრაფოდ განხორციელება, იმისათვის, რომ შევამციროთ ემისიების უკონტროლო ზრდა და ასევე გენდერული უთანასწორობა, რომელმაც ქალები და გოგონები არაპროპორციულად დაუცველებად აქცია. განვითარებულმა ქვეყნებმა სასწრაფოდ უნდა შეასრულონ ფინანსური და ტექნიკური მხარდაჭერის ვალდებულება, რომელიც უზრუნველყოფს წიაღისეული საწვავიდან სამართლიან გადასვლას. მომავლის წარმატებული, სტაბილური ეკონომიკა იქნება მწვანე, გენდერზე ორიენტირებული და მდგრადი.

ჩვენ მეტი ქალი გვჭირდება ხელმძღვანელ პოზიციებზე მთავრობაში და ბიზნესში, მათ შორის ფინანსთა მინისტრები და აღმასრულებელი დირექტორიები, რომლებიც შეიმუშავებენ და განახორციელებენ ეკოლოგიურად და სოციალურად პროგრესულ პოლიტიკას, რომელიც სარგებელს მოუტანს ყველა ადამიანს.

მაგალითად, ჩვენ ვიცით, რომ მეტი ქალის ყოლა პარლამენტში ასოცირდება კლიმატთან მიმართებაში უფრო მკაცრ ვალდებულებებთან და ჯანდაცვისა და განათლების სფეროში ინვესტიციების მაღალ დონესთან.

ჩვენ გვჭირდება პოლიტიკური წინსვლა, რომელიც მიიღწევა მიზანმიმართული ღონისძიებებით, რაც მკაცრი გენდერული კვოტების მეშვეობით უზრუნველვყოფს ქალთა თანაბარ ლიდერობასა და წარმომადგენლობას პოლიტიკური გადაწყვეტილებების მიღების ყველა დონეზე.

გენდერული უთანასწორობა, თავისი არსით, ძალაუფლების საკითხია. მრავალსაუკუნოვანი პატრიარქატის ამოძირკვა მოითხოვს, რომ ძალაუფლება თანაბრად გადანაწილდეს ყველა ინსტიტუტს შორის, ყველა დონეზე.

გაეროში, ორგანიზაციის ისტორიაში პირველად, ჩვენ მივაღწიეთ გენდერულ თანასწორობას მართვის მაღალ ეშელონებში როგორც შტაბ-ბინაში, ასევე მთელ მსოფლიოში. ამან მნიშვნელოვნად გააუმჯობესა ჩვენი უნარი უკეთ ავსახოთ და წარმოვაჩინოთ ის საზოგადოებები, რომლებსაც ვემსახურებით.

გზის ყოველ ეტაპზე, ჩვენ შთაგვაგონებენ ქალები და გოგონები, რომლებიც ყველა სფეროში და დედამიწის ყველა კუთხეში წინსვლისკენ მიისწრაფვიან.

კლიმატის კამპანიაში მონაწილე ახალგაზრდა ქალები ხელმძღვანელობენ გლობალურ ძალისხმევას იმისათვის, რომ აიძულონ მთავრობები შეასრულონ თავიანთი ვალდებულებები.

ქალთა უფლებების დამცველები თამამად ითხოვენ თანასწორობასა და სამართლიანობას და როგორც მშვიდობისმყოფელები, მშვიდობის დამყარებლები და ჰუმანიტარული ორგანიზაციები უფრო მშვიდობიან საზოგადოებებს აშენებენ მსოფლიოს ზოგიერთ კონფლიქტურ ზონებში და მათ ფარგლებს გარეთ.

საზოგადოებებში, სადაც ქალთა უფლებების მოძრაობები აქტიურია, დემოკრატიები უფრო ძლიერია.

როდესაც მსოფლიო ინვესტიციას ახორციელებს ქალებისა და გოგონების შესაძლებლობების გაძლიერებაში, ამით მთელი კაცობრიობა იმარჯვებს.

სამართლიანობის, თანასწორობის, ზნეობისა და საღი აზრის გათვალისწინებით, ჩვენ უნდა მივმართოთ საათი ქალთა უფლებებისკენ.

ჩვენ გვჭირდება მდგრადი ფემინისტური მოძრაობის აღდგენა, რომელიც ორიენტირებული იქნება ქალებსა და გოგონებზე და მათი ხელმძღვანელობით წარიმართება.